**Оҫталыҡ дәресе.**

Хәйерле көн, хөрмәтле коллегаларым!

Хәҙерге заман балаларының һөйләү телмәре ярлы булыуы, һүҙ байлығының етешмәүе , фекерләү ҡеүәһе үҫешмәүе күңелемде киҫә. Телевидение тапшырыуҙарын ҡарап, радио тыңлап шуға көндән- көн инанабыҙ.Балалар ғына түгел, хатта ололарҙың да үҙ фекерен теүәл итеп туған телдә әйтә белмәүе, бирелгән һорауҙарға “Эйе, юҡ, белмәйем, әллә” һүҙҙәренән үтә алмауҙары үҙәкте өҙә. Былай барһаҡ, телебеҙҙе лә юғалтырға мөмкин! Минең фекеремсә, һандуғасҡа тыумыштан һайрау һәләте бирелгән кеүек, әҙәм балаһына ла тыумыштан әсә телен белеү , тәрән үҙләштереү һәләте бирелә...

 Шуға күрә бөгөнгө оҫталыҡ дәресенә шунда маҡсаттар ҡуйҙым:

1.ижади процесс ярҙамында уйлау һәләтен, хәтерҙе, телмәрҙе үҫтереү;

2.шәхестең донъяға ҡараш даирәһен киңәйтеү;

3.булған комплекстарҙан ҡотолдороу,

4.хис- тойғоно байытыу, матурлыҡты күрә белергә өйрәтеү

5.коммуникатив уҡыу эшмәкәрлеген булдырыу

**Коллегаларыма балаларҙың телмәрен байытыуға,һүҙ байлығын, фекер ҡеүәһен арттырыуға булышлыҡ иткән алымдарҙың бер нисәһен тәҡдим итмәксемен.**

Ижади оҫтаханаға рәхим итегеҙ!

1. Башҡорт халҡының ауыҙ тел ижады иҫ киткес бай.Беҙгә ижад гәүһәрҙәренең килеп етеүенә ниндәйҙер кимәлдә сәсәндәр булышлыҡ иткән.Киләсәк быуынға ауыҙ- тел ижадын еткереү менән бер рәттән , үҙҙәре лә ҡобайырҙар ижад иткәндәр.Тапҡыр һүҙле, йор телле булыуҙары ла уларҙың ҡобайырҙарында сағылған.Ҡобайыр формаларының әҙер ҡалыптарын мин дәрестәремдә ҡулланам.

**Бер тигәс тә ни яҡшы?**

 **Бер тигәс тә ни яман?**

 Был һорауға яуап биргәндә бер һүҙе б-га башлана, киләһе юл да шул хәрефтән башланырға тейеш.

 Мәҫәлән: Бер тигәс тә ни яҡшы?

 **Б**ерҙәм булһаң, шул яҡшы

 Ике тигәс тә ни яҡшы?

 Илең булыуы яҡшы.

 Өс тигәс тә ни яҡшы?

 Өлгөлө йәшәү яҡшы.......

**Бер тигәс тә ни яман?**

..............

**Ил тигәндең кеме юҡ?**

**(Антонимдар ҡулланып эшләү яҡшы)**

**-Туғы** ла бар был илдең,

**Асы** ла бар был илдең.

**Батыры** бар был илдең,

**Бахыры** бар был илдең....

**Эште ҡатмарландырабыҙ- һөйләмдең эйәһен тасуирилаусы( аныҡлаусы) һүҙҙәр өҫтәп, ике юл әйтеп ҡарау.**

-Баҫҡан ерҙә ут сығарыр

**Бейеүсеһе** бар илдең.

-Ишмуллаға иш булырлыҡ

**Ҡурайсыһы** бар илдең

-Президенттан миҙал алған

**Ҡатын- ҡыҙы** бар илдең

-урамда хәйер һораған

**Әбейе** лә бар илдең.......

Һығымта:Ҡобайырҙың ҡалыплашҡан формалары еңел уҡыла, хәтерҙә оҙаҡ һаҡлана.

**2.Бәләкәй сағында бөйөк рус классигы А.С.Пушкин һүҙҙәр менән уйнарға яратҡан. Няняһы (тәрбиәсеһе) Арина Радионовна бер һүҙ бирә, ә ул ошо һүҙгә рифма булырлыҡ һүҙ эҙләй. Ошо алым Пушкинға оло шағир булып китеүенә бер этәргес булғандыр ҙа.**

**Мин һеҙгә тәҡдим иткән һүҙҙәр:**

Сәскәләр- әсәләр

Япраҡтар- йырғанаҡтар

Күбәләк- түңәрәк

Һандуғас- алмағас

Ҡоштар- таштар

Йылғалар- ағалар

Ялтырай- ҡалтырай, сылтырай

Урмандар- яландар

Болондар- ҡолондар

Баҫыуҙар- ылауҙар

Болоттар- толоптар

Үләндәр- үҙәндәр

Йырындар- урындар

Йондоҙҙар- ҡондоҙҙар

Ағастар- балаҫтар

Усаҡтар- ул саҡтар

Һуҡмаҡ- туҡмаҡ, ҡармаҡ

Күл буйы- көн буйы

Торна- торма

Шишмә- төшмә

Ялан- болан

Тулған ай- юғалмай

Баҡса- аҡса

Еләктәр- беләктәр

Ҡурай- урай

3.**Һүҙҙәрҙең бер үк хәрефкә башланғанын ҡулланып, шиғыр яҙып ҡарарға. (Һ, ҡ,а, б,ә хәрефтәренә башланған һүҙҙәр)**

**Һ**әҙиәнең **һ**өйгәненә

**Һ**өйөүе **һ**ары **һ**ағыш.

Алтын аҡсаға атайым

Арғымаҡ айғыр алды

Ҡата ҡапты ҡармаҡҡа,

Ҡасим ҡасты ҡамышҡа.

-Ҡайҙа ҡастың, Ҡасимым?

Ҡартатай ҡарап ҡала.

**4....Хәҙер ,коллегаларым, тәбиғәт һүҙенә акрошиғыр яҙып алайыҡ.**

 **Т**әбиғәттең хозур мәле**-**

**Ә**бейҙәрҙең сыуағы

**Б**әрәкәтле был осорҙа

**И**нде яңынан тыуаһы?

**Ғ**әмһеҙ булма тәбиғәткә,

**Ә**рәм булмаһын ғүмер.

**Т**ағы ҡасан һоҡланырбыҙ-

 Шатлыҡлы хистәр кисер.

**5.Яңы информацион технология (“Облачные технологии”) ҡулланып,**

 **мәғлүмәт “болотондағы” эштәрҙе башҡарып ҡарайыҡ.**

**Кешегә илһам биреүсе сығанаҡтар- тәбиғәттә булған образдар ярҙамға киләсәк. Мәҫәлән, ай образы һеҙҙә нимә менән ассоциациялана?**

**(**ул берәү генә, яңғыҙлыҡ образы, ҡараңғы төндөң яҡты юлдашы, ғашиҡтар серҙәше...)

**Слайдтар ҡуйыла (тау, ҡояш, йылға, ай)**

**Ҡояш нимә менән ассоциациялана?**

әсәй кеүек берәү генә,яҡтылыҡ биреүсе, йәшәү көсө бүләк итә, юғарынан гел йылмайып тора....)

**Тау образы тураһында нимә әйтә алаһығыҙ?**

Бейеклек, бөйөклөк, юғарыға ынтылыш, тау башынан бөтә нәмә күренә.

**Йылға образы**

Ваҡыт ағышын хәтерләтә,сафлыҡ, таҙалыҡ. Бөтә нәмә лә үтеп китә торған)

**тәбиғәт хозурлығына хистәрегеҙҙе ҡушып, шиғыр ижад итергә тейешһегеҙ. Темаһы- тыуған ер, Башҡортостандың тәбиғәте. Бының өсөн һеҙгә рифмалар бирелгән.Шулай уҡ тәбиғәттең хозур мөйөштәрен күрһәтеүсе күренештәр, видео урынлаштырылған, хис тыуҙырыусы музыкалар ҡуйылған. Үҙегеҙҙең күңелегеҙгә оҡшаған образды һайлап, көйҙө ҡуйып, рифмаларҙы ҡулланып эшләгеҙ, коллегалар.**

**Шиғырҙы компьютерҙа баҫабыҙ. Рифмалар:**

**Ай (**хозурлыҡ**-** ғорурлыҡ, моңһоулыҡ- яңғыҙлыҡ)

**Тау (**бейеклек- бөйөклөк, хәрәкәт- сәйәхәт)

**Йылға (**сылтырай- аптырай, йылға- талға)

**Ҡояш(**алмағас- һандуғас, иркәләй- тәңкәләй)

Шиғыр юлдары бер- бер артлы экранда сыға. Йомғаҡлап үҙем дә шиғыр уҡыйым:

Бейек- бейек тауҙары,

Сылтырап аҡҡан йылғаһы,

Нур балҡытҡан ҡояшы,

Ялтырап торған айы-

Барыһы тыуған еремдә,

Башҡортостан илендә.

**6.Ижади шәхес үҫтереүҙең бер алымы:**

**Эмпатия алымы .Был баланың телмәрен, фараз итеүен, фекер йөрөтөүен үҫтерә, һиҙгерлеккә, нескәлеккә өйрәтә.)**

**Мәҫәлән, Мин- шыршы. Мин- көндәлек.**

**Бала үҙен көндәлек урынына ҡуйып, көндәлектең кисерештәрен бирергә тейеш.**

**7.Аналогия алымы (оҡшашлыҡ)**

Бер һөйләмде мин төҙөйөм, уҡыусылар икенсе итеп әйтергә тейеш.

Мәҫәлән, тышта һыуыҡ булһа ла мин мәктәпкә килдем.

Мәктәп эсе йылы булғас, мин уҡырға килдем.

**Һығымта:**

Коллегаларым, Күңелдәрҙе яҡшы хис- тойғоларға көйләһәң, шиғыр тыуа, илһам килә.Ижад аша баланың телмәре байый, фекерләүе нығый, һүҙлек запасы арта.Башҡорт теленең нескәлектәрен белеүсе, ижади гәүһәрҙәребеҙгә иғтибарлы, халҡыбыҙҙың ауыҙ- тел ижадын ихтирам итеүсе балалар үҫтерәйек. Изгелеккә, матурлыҡҡа ынтылышы булған кеше бер ваҡытта ла насарлыҡ ҡылмаясаҡ. Беҙ тәрбиә биргән балалар туған телбеҙ нескәлектәрен донъя сиктәренә таратһын.

Һеҙҙе ижад ҡомары ташламаһын, илһам минуттары бүләк иткән коллегаларыма ихлас рәхмәтемде белдерәм.